Bruxelles, den 5.2.2010

KOM(2010)12 endelig

2010/0004 (COD)

Forslag til

EUROPA-PARLAMENTETS OG RÅDETS FORORDNING

om finansielle bidrag fra Den Europæiske Union til Den Internationale Fond for Irland (2007-2010)

BEGRUNDELSE

BAGGRUNDEN FOR FORSLAGET

- Begrundelse og formål

Den Europæiske Union har siden 1989 ydet finansielle bidrag til Den Internationale Fond for Irland (IFI). For perioden 2005-2006 blev der over Fællesskabets budget for hvert af disse to år bevilget 15 mio. EUR hertil i henhold til Rådets forordning (EF) nr. 177/2005 af 24. januar 2005 om finansielle bidrag fra Fællesskabet til Den Internationale Fond for Irland[1]. Denne forordning udløb den 31. december 2006 og blev erstattet med Rådets forordning (EF) nr. 1968/2006 af 21. december 2006 om finansielle bidrag fra Fællesskabet til Den Internationale Fond for Irland (2007-2010)[2]. Forordningen blev ligesom alle de forrige forordninger vedtaget på grundlag af artikel 308 i traktaten om oprettelse af Det Europæiske Fællesskab.

Europa-Parlamentet var af den opfattelse, at forordningen burde være blevet vedtaget i henhold til artikel 159, stk. 3, i traktaten om oprettelse af Det Europæiske Fællesskab (nu artikel 175 i traktaten om Den Europæiske Unions funktionsmåde), og indbragte sagen for Domstolen[3]. Domstolen afsagde dom den 3. september 2009 og fastslog, at både artikel 159, stk. 3, og artikel 308 burde anvendes som retsgrundlag, hvorfor den har annulleret Rådets forordning (EF) nr. 1968/2006 og anmodet institutionerne om at vedtage en ny forordning med dette dobbelte retsgrundlag.

For at følge Domstolens afgørelse fremlægger Europa-Kommissionen et nyt forslag til forordning.

I forhold til den annullerede forordning indeholder forslaget til ny forordning således et dobbelt retsgrundlag. Alle artikler er uændret, men artikel 12 indeholder bestemmelser om anvendelse af artikel 6 med tilbagevirkende kraft, eftersom denne artikel i den annullerede forordning indeholdt bestemmelser om en strategi for opløsning, der skulle fremlægges for Kommissionen senest i juni 2008. Denne strategi for opløsning er således blevet fremlagt for Kommissionen, som har godkendt den.

- Generel baggrund

Den Internationale Fond for Irland (IFI) blev oprettet i 1986 for at bidrage til gennemførelsen af artikel 10, litra a), i den engelsk-irske aftale af 15. november 1985, der fastsætter, at "de to regeringer samarbejder om at fremme den økonomiske og sociale udvikling i de områder i begge dele af Irland, der har været hårdest ramt af konsekvenserne af de seneste års ustabile forhold, og at de undersøger mulighederne for at sikre international støtte til dette arbejde".

Målsætningerne for IFI er at "fremme den økonomiske og sociale udvikling samt kontakten, dialogen og forsoningen mellem nationalister og unionister i hele Irland"[4].

Efter de første bidrag fra USA og andre lande besluttede Den Europæiske Union konkret at støtte dette initiativ i erkendelse af, at formålet med IFI afspejlede dets egne mål, og den begyndte at bidrage til IFI i 1989. Støtten fra EU udgjorde cirka 58 % af de årlige bidrag for 2008 til IFI og 40 % af de samlede bidrag til dato. Siden begyndelsen af 1989 har Kommissionen deltaget som observatør i alle IFI-bestyrelsens møder.

De politiske forhold i regionen har i årenes løb ændret sig. I 1994 bebudede de vigtigste paramilitære grupper våbenhvile, og i april 1998 blev der ved Belfast-aftalen ("Good Friday Agreement") fastlagt en politisk ordning for en fredsproces, herunder omfattende overdragelse af beføjelser til et nordirsk parlament (("Northern Ireland Assembly") og en nordirsk regering ("Northern Ireland Executive Committee"), der oprettedes ved udgangen af 1999. Der er dog stadig ganske mange uroligheder med baggrund i modsætningsforholdet mellem borgerne, og den psykologiske og fysiske splittelse mellem de største befolkningsgrupper er stigende. Selv om der er sket betydelige fremskridt i løbet af det seneste årti, er det forhold, at overdragelsen af beføjelser er blevet udsat fire gange, et tydeligt tegn på de vanskeligheder og den usikkerhed, der er forbundet med fredsprocessen i regionen.

På den baggrund er økonomisk og social udvikling til støtte for fred og forsoning på græsrodsplan en langsigtet proces.

IFI har erkendt, at den internationale støtte ikke i al evighed kan videreføres i sit nuværende omfang, og den har derfor besluttet ikke at anmode om finansiel støtte fra donorerne efter 2010. IFI foretog i 2005 en revision af sine strukturer og prioriterede mål i den hensigt at omdefinere sine opgaver i lyset af de nye realiteter, og den har således lagt en rammestrategi for den sidste fase af sine aktiviteter. Strategien går under betegnelsen "Sharing this Space" og er en rammestrategi for fondens aktiviteter i perioden 2006-2010. I denne sidste fase retter IFI indsatsen mod de områder, hvor behovet er størst, og bestræber sig på at sikre, at dens arbejde vil være bæredygtigt på langt sigt.

- Gældende bestemmelser på det område, som forslaget vedrører

Ikke relevant

- Overensstemmelse med andre EU-politikker og -mål

Som et instrument rettet mod dette mål supplerer IFI indsatsen inden for EU-programmerne for fred og forsoning i Nordirland og grænseregionen i Irland ("Peace I" 1995-1999, "Peace II" 2000-2006 og "Peace III" 2007-2013).

HØRING AF INTERESSEREDE PARTER OG KONSEKVENSANALYSE

- Høring af interesserede parter

Ikke relevant

- Ekspertbistand

Den annullerede forordning blev i overensstemmelse med Rådets forordning (EF) nr. 177/2005[5] udarbejdet på grundlag af beretningen til budgetmyndigheden om fondens aktiviteter[6], der er knyttet til forordningen. I beretningen vurderes fondens aktiviteter på grundlag af Kommissionens ekspertudtalelse om analysen af informationer og data stammende fra:

- Kommissionens løbende tilsyn med fonden

- projektbesøg og inspektioner foretaget af Kommissionen i forbindelse med IFI-bestyrelsens møder

- fondsledelse og projektledelse

- rapporter og undersøgelser udarbejdet af fonden.

Det anerkendes i denne beretning, at IFI yder en meget værdifuld og positiv indsats for fred og forsoning i regionen og dermed efterlever sin målsætning. Rapporten konkluderer:

"I denne sammenhæng er det Kommissionens opfattelse, at finansieringen efter 2006 stadig bør vurderes på grundlag af de bemærkninger, der er fremsat i denne beretning, og som kunne komme til udtryk enten i Rådets fremtidige forordning om EU-bidraget til IFI eller i andre passende former for samarbejde mellem Kommissionen og IFI".

- Konsekvensanalyse

Det blev ikke anset for nødvendigt at foretage en konsekvensanalyse, da det drejer sig om en erstatningsforordning, der foreslås med henblik på at overholde Domstolens afgørelse vedrørende valget af retsgrundlag, og da der ikke er foretaget nogen ændringer i forhold til den oprindelige forordning.

FORSLAGETS RETLIGE ASPEKTER

- Retsgrundlag

Artikel 175 og artikel 352, stk. 1, i traktaten om Den Europæiske Unions funktionsmåde.

- Reguleringsmiddel/reguleringsform

Den foreslåede retsakt er en forordning til erstatning af en forordning, der annulleres i kraft af Domstolens afgørelse.

BUDGETMÆSSIGE KONSEKVENSER

Det fremgår af forslaget, at der skal ydes et EU-bidrag på 15 mio. EUR pr. år til IFI i en periode på fire år fra 2007 til 2010. Den foreslåede nye periode slutter således i 2010, dvs. samtidig med, at IFI ophører med at søge om finansielle bidrag fra andre donorer.

2010/0004 (COD)

Forslag til

EUROPA-PARLAMENTETS OG RÅDETS FORORDNING

om finansielle bidrag fra Den Europæiske Union til Den Internationale Fond for Irland (2007-2010)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde, særlig artikel 175 og artikel 352, stk. 1,

under henvisning til forslag fra Europa-Kommissionen[7],

under henvisning til udtalelse fra Regionsudvalget[8],

under henvisning til udtalelse fra Det Europæiske Økonomiske og Sociale Udvalg[9],

efter at have fremsendt forslaget til de nationale parlamenter,

efter proceduren i traktatens artikel 294 og artikel 352, stk. 1, og

ud fra følgende betragtninger:

(1) Den Internationale Fond for Irland (i det følgende benævnt "fonden") blev oprettet i 1986 ved aftalen af 18. september 1986 mellem regeringen for Irland og regeringen for Det Forenede Kongerige Storbritannien og Nordirland om Den Internationale Fond for Irland (i det følgende benævnt "aftalen") for at øge de økonomiske og sociale fremskridt og fremme kontakten, dialogen og forsoningen mellem nationalister og unionister i hele Irland i medfør af et af målene i den engelsk-irske aftale af 15. november 1985.

(2) EU har siden 1989 ydet finansielle bidrag til fonden i anerkendelse af, at formålet med fonden afspejler dens egne mål. For perioden 2005-2006 blev der over Fællesskabets budget for hvert af disse to år bevilget 15 mio. EUR hertil i henhold til Rådets forordning (EF) nr. 177/2005 af 24. januar 2005 om finansielle bidrag fra Fællesskabet til Den Internationale Fond for Irland[10]. Denne forordning udløb den 31. december 2006.

(3) De vurderinger, der er foretaget i henhold til artikel 5 i forordning (EF) nr. 177/2005, har bekræftet behovet for yderligere støtte til fondens aktiviteter med en fortsat styrkelse af synergien mellem målene og en forbedret koordinering med strukturfondsinterventioner, navnlig det særlige program for fred og forsoning i Nordirland og grænseområderne i Irland (i det følgende benævnt "Peace-programmet"), der blev fastlagt i henhold til Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene[11].

(4) Fredsprocessen i Nordirland kræver, at EU's støtte til fonden forlænges efter den 31. december 2006. I anerkendelse af den særlige indsats for fredsprocessen i Nordirland er Peace-programmet ved punkt 22 i bilag II til Rådets forordning (EF) nr. 1083/2006 om generelle bestemmelser for Den Europæiske Fond for Regionaludvikling, Den Europæiske Socialfond og Samhørighedsfonden og ophævelse af forordning (EF) nr. 1260/1999 blevet tildelt yderligere strukturfondsstøtte for perioden 2007-2013[12].

(5) Det Europæiske Råd opfordrede på sit møde den 15.-16. december 2005 Kommissionen til at sikre, at fonden modtager fællesskabsstøtte også i den sidste afgørende fase frem til 2010.

(6) Hovedformålet med denne forordning er at støtte fred og forsoning gennem en bredere vifte af aktiviteter end dem, der er omfattet af strukturfondene; disse aktiviteter rækker videre end EU's politik vedrørende økonomisk og social samhørighed.

(7) EU's bidrag til fonden bør tage form af finansielle bidrag for årene 2007, 2008, 2009 og 2010 og således ophøre, på samme tid som fonden opløses.

(8) Ved anvendelsen af EU's bidrag bør fonden prioritere projekter på tværs af grænser eller på tværs af befolkningsgrupperne, således at de supplerer de aktiviteter, der finansieres under Peace-programmet i perioden 2007-2010.

(9) I overensstemmelse med aftalen deltager alle finansielle bidragydere til fonden som observatører under møderne i bestyrelsen for Den Internationale Fond for Irland.

(10) Det er af afgørende betydning at sikre en behørig koordinering mellem fondens aktiviteter og de aktiviteter, der finansieres under strukturfondene som omhandlet i traktatens artikel 175, særlig Peace-programmet.

(11) I forordningen anføres et finansielt referencebeløb for hele programmets varighed, jf. punkt 38 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[13], uden at dette berører budgetmyndighedens beføjelser i henhold til traktaten.

(12) EU's bidrag til fonden bør være på 15 mio. EUR for hvert af årene 2007, 2008, 2009 og 2010 udtrykt i løbende priser.

(13) Fondens strategi for den afsluttende fase af sine aktiviteter (2006-2010) går under betegnelsen "Sharing this Space" og fokuserer på fire nøgleområder: støbning af fundamenter for forsoning i de mest marginaliserede samfund, brobygning med henblik på kontakt mellem splittede samfund, fremskridt hen imod et mere integreret samfund og fremtidssikring. Slutmålet for fonden og denne forordning er derfor at fremme forsoning mellem samfundene.

(14) EU's støtte skal bidrage til at styrke solidariteten mellem medlemsstaterne og mellem deres borgere.

(15) Støtten fra fonden bør kun betragtes som formålstjenlig, hvis den skaber en bæredygtig økonomisk og social forbedring og ikke anvendes i stedet for andre offentlige eller private midler.

(16) I Rådets forordning (EF) nr. 1968/2006 af 21. december 2006 om finansielle bidrag fra Fællesskabet til Den Internationale Fond for Irland (2007-2010)[14] fastsættes det finansielle rammebeløb for fondens gennemførelse i perioden 2007-2010.

(17) I sin afgørelse af 3. september 2009 i sag C-166/07 (Europa-Parlamentet mod Rådet og Kommissionen)[15] annullerede Domstolen for De Europæiske Fællesskaber forordning (EF) nr. 1968/2006, fordi den kun havde hjemmel i artikel 308 i traktaten om oprettelse af Det Europæiske Fællesskab, idet Domstolen konstaterede, at både artikel 159, stk. 3, og artikel 308 i traktaten om oprettelse af Det Europæiske Fællesskab var det rette retsgrundlag. Domstolen fastslog imidlertid også, at forordning (EF) nr. 1968/2006 fortsat skulle være gældende indtil ikrafttrædelsen, inden for en passende frist, af en ny forordning, vedtaget med det rette retsgrundlag, og at annulleringen af forordning (EF) nr. 1968/2006 ikke skulle påvirke gyldigheden af betalinger eller tilsagn i henhold til denne forordning -

UDSTEDT FØLGENDE FORORDNING:

Artikel 1

Det finansielle referencebeløb for gennemførelsen af Den Internationale Fond for Irland (i det følgende benævnt "fonden") for perioden 2007-2010 er på 60 mio. EUR.

De årlige bevillinger godkendes af budgetmyndigheden inden for den finansielle ramme.

Artikel 2

Fonden anvender bidragene i overensstemmelse med aftalen af 18. september 1986 mellem regeringen for Irland og regeringen for Det Forenede Kongerige Storbritannien og Nordirland om Den Internationale Fond for Irland (i det følgende benævnt "aftalen").

Fonden prioriterer ved anvendelsen af bidragene projekter på tværs af grænser eller på tværs af befolkningsgrupper, således at projekterne supplerer de aktiviteter, der finansieres af strukturfondene, og navnlig de aktiviteter, der gennemføres under Peace-programmet i Nordirland og grænseområderne i Irland (i det følgende benævnt "Peace-programmet").

Bidragene anvendes på en sådan måde, at der skabes bæredygtig økonomisk og social forbedring i de berørte områder. De må ikke anvendes i stedet for andre offentlige eller private midler.

Artikel 3

Kommissionen repræsenterer EU som observatør ved møderne i fondens bestyrelse.

Fonden har observatørstatus ved møderne i overvågningsudvalget for Peace-programmet og i overvågningsudvalgene for andre relevante strukturfondsinterventioner.

Artikel 4

Kommissionen fastlægger i samarbejde med fondens bestyrelse passende procedurer til fremme af koordinering på alle niveauer mellem fonden og de forvaltningsmyndigheder og gennemførelsesorganer, der er oprettet under de pågældende strukturfondsinterventioner og navnlig under Peace-programmet.

Artikel 5

Kommissionen fastlægger sammen med fondens bestyrelse velegnede informations- og PR-foranstaltninger med henblik på at oplyse om EU's bidrag til de projekter, som finansieres gennem fonden.

Artikel 6

Senest den 30. juni 2008 forelægger fonden Kommissionen en strategi for afviklingen af sine aktiviteter, herunder:

a) en handlingsplan med oplysning om planlagte betalinger og den forventede dato for fondens opløsning

b) en frigørelsesprocedure

c) en plan for, hvad der skal ske med eventuelle overskydende midler og modtagne renter ved fondens opløsning.

Betalinger til fonden efter ovennævnte dato er betinget af Kommissionens godkendelse af strategien for fondens opløsning. Hvis strategien for fondens opløsning ikke er indsendt senest den 30. juni 2008, suspenderes betalinger til fonden, indtil strategien er modtaget.

Artikel 7

1. Kommissionen forvalter bidragene.

Med forbehold af stk. 2 udbetales det årlige bidrag i rater på følgende måde:

a) Det første forskud på 40 % udbetales, når Kommissionen har modtaget en af formanden for fondens bestyrelse underskrevet erklæring om, at fonden forpligter sig til at opfylde de betingelser for tildeling af bidraget, der er fastsat i denne forordning.

b) Det andet forskud på 40 % udbetales seks måneder senere.

c) Den endelige betaling på 20 % foretages, når Kommissionen har modtaget og godkendt fondens årsberetning og reviderede regnskab for det pågældende år.

2. Inden udbetaling af en rate foretager Kommissionen en evaluering af fondens finansielle behov på grundlag af dens kassebeholdning på det planlagte tidspunkt for hver betaling. Hvis det på baggrund heraf vurderes, at fondens finansielle behov ikke berettiger til udbetaling af en af disse rater, suspenderes den. Kommissionen tager denne afgørelse op til fornyet overvejelse på grundlag af nye oplysninger fra fonden og genoptager betalingerne, når de anses for at være berettigede.

Artikel 8

Der kan kun ydes bidrag fra fonden til en foranstaltning, som modtager eller vil modtage finansiel støtte under en strukturfondsintervention, hvis summen af denne finansielle støtte plus 40 % af bidraget fra fonden ikke overstiger 75 % af de samlede støtteberettigede omkostninger ved foranstaltningen.

Artikel 9

En endelig beretning indeholdende alle de oplysninger, Kommissionen har brug for i sin evaluering af gennemførelsen af støtten og virkeliggørelsen af målsætningerne, forelægges for Kommissionen seks måneder forud for den dato for fondens opløsning, der er meddelt i strategien, jf. artikel 6, stk.1, litra a), dog senest seks måneder efter EU's sidste udbetaling til fonden.

Artikel 10

Bidraget for det sidste år udbetales efter en analyse af fondens finansielle behov, jf. artikel 7, stk. 2, og forudsat at fondens aktiviteter forløber i overensstemmelse med strategien for opløsning af fonden, jf. artikel 6.

Artikel 11

Den sidste dato for udgifternes støtteberettigelse er den 31. december 2013.

Artikel 12

Denne forordning træder i kraft på […] dagen efter offentliggørelsen i Den Europæiske Unions Tidende .

Artikel 6 finder anvendelse fra den 1. januar 2007.

Denne forordning anvendes indtil den 31. december 2010.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Europa-Parlamentets vegne På Rådets vegne

[…] […]

Formand Formand

FINANSIERINGSOVERSIGT TIL FORSLAGET

Politikområde: REGIO Aktiviteter: Andre regionale foranstaltninger |

TITEL: FINANSIELLE BIDRAG FRA EU TIL DEN INTERNATIONALE FOND FOR IRLAND (2007-2010) |

1. BUDGETPOST (NUMMER OG BETEGNELSE)

13.03.12

2. SAMLEDE TAL

2.1. Samlet rammebevilling (del B): 60 mio. EUR som forpligtelsesbevilling

2.2. Gennemførelsesperiode: 2007-2010

2.3. Samlet flerårigt skøn over udgifterne:

a) Forfaldsplan for forpligtelses- og betalingsbevillinger (finansieringstilskud) ( jf. punkt 6.1.1 )

Mio. EUR (3 decimaler)

År [n] 2007 | [n+1] 2008 | [n+2] 2009 | [n+3] 2010 | [n+4] | [n+5 ff.] | I alt |

Forpligtelser | 15 | 15 | 15 | 15 | 60 |

Betalinger | 15 | 15 | 15 | 15 | 60 |

b) Teknisk og administrativ bistand og støtteudgifter ( jf. punkt 6.1.2 )

Forpligtelser |

Betalinger |

a+b i alt |

Forpligtelser | 15 | 15 | 15 | 15 | 60 |

Betalinger | 15 | 15 | 15 | 15 | 60 |

c) Personale- og andre driftsudgifters samlede budgetvirkninger ( jf. punkt 7.2 og 7.3 )

Forpligtelser/ betalinger | 0,042 | 0,042 | 0,042 | 0,042 |

a+b+c i alt |

Forpligtelser | 15,042 | 15,042 | 15,042 | 15,042 | 60,168 |

Betalinger | 0,042 | 0,042 | 15,042 | 15,042 | 15 | 15 | 60,168 |

2.4. Forenelighed med den finansielle programmering og det finansielle overslag

Forslaget er foreneligt med den gældende finansielle programmering.

2.5. Virkninger for budgettets indtægtsside

Ingen (vedrører tekniske aspekter ved en foranstaltnings gennemførelse)

3. BUDGETSPECIFIKATIONER

Udgifternes art | Nye | EFTA-deltagelse | Kandidat-landenes deltagelse | Udgifts-område i de finansielle overslag |

IOU | Opdelte | Nej | Nej | Nej | 1A |

4. RETSGRUNDLAG

Traktatens artikel 352, stk. 1, og artikel 175

5. BESKRIVELSE OG BEGRUNDELSE

5.1. Behov for EU-foranstaltninger

5.1.1. Mål

At fremme kontakt, dialog og forsoning mellem nationalister og unionister i hele Irland og at fremme den økonomiske og sociale udvikling for de to befolkningsgrupper.

5.1.2. Begrundelse for foranstaltningen

EU har siden 1989 ydet finansielle bidrag til fonden til fremme af fredsprocessen i anerkendelse af, at formålet med fonden afspejler dens egne mål. EU har indtil dato bidraget med 289 mio. EUR til fonden.

Det Europæiske Råd opfordrede på sit møde den 15.-16. december 2005 i Bruxelles Kommissionen til at træffe de fornødne foranstaltninger for at sikre, at fonden fortsat modtager EU-støtte i den sidste afgørende fase af dens arbejde frem til 2010, som er det sidste år, hvor fonden søger om finansielt bidrag fra sine donorer.

Forlængelsen af dette bidrag for yderligere fire år frem til IFI's opløsning bekræfter EU's utvetydige støtte til fredsprocessen i Nordirland.

5.2. Indsatsområder og nærmere bestemmelser for støtten

- At fremme kontakt, dialog og forsoning mellem nationalister og unionister i hele Irland og at fremme den økonomiske og sociale udvikling for de to befolkningsgrupper.

- Fonden opererer hovedsagelig i Nordirland og i grænseregionen i Irland; dens virksomhed er målrettet mod områder, der er defineret som ugunstigt stillede.

- Der redegøres nærmere for fondens foranstaltninger i Kommissionens beretning KOM(2006) 563 af 12. oktober 2006.

5.3. Gennemførelsesmetoder

Fælles forvaltning med internationale organisationer

Med forbehold af en vurdering af fondens finansielle behov udbetales det årlige bidrag normalt i rater på følgende måde: Det første forskud på 40 % udbetales, når Kommissionen har modtaget en af formanden for fondens bestyrelse underskrevet erklæring, der er i overensstemmelse med Rådets forordning; det andet forskud på 40 % udbetales seks måneder senere, og den sidste betaling på 20 % foretages, når Kommissionen har modtaget og godkendt fondens årsberetning og reviderede regnskab for det pågældende år.

6. FINANSIELLE VIRKNINGER

6.1. Samlede finansielle virkninger for budgettets del B (hele programperioden)

6.1.1. Finansieringsstøtte

Forpligtelsesbevillinger i mio. EUR (3 decimaler)

Fordeling | [År n] 2007 | [n+1] 2008 | [n+2] 2009 | [n+3] 2010 | [n+4] | [n+5 ff.] | I alt |

Aktion 1 | 15 | 15 | 15 | 15 | 60 |

Aktion 2 |

Osv. |

I ALT | 15 | 15 | 15 | 15 | 60 |

6.1.2. Teknisk og administrativ bistand, støtteudgifter og it-udgifter (forpligtelsesbevillinger)

Ikke relevant.

6.2. Beregning af omkostningerne pr. foranstaltning i budgettets del B (hele programperioden)

Ikke relevant.

7. VIRKNINGER FOR PERSONALERESSOURCER OG ADMINISTRATIONSUDGIFTER

7.1. Personalemæssige virkninger

Stillingstyper | Eksisterende og/eller nyt personale til forvaltning af foranstaltningen | I alt | Opgavebeskrivelse |

Faste stillinger | Midlertidige stillinger |

Tjenestemænd eller midlertidigt ansatte | A B C | 0,2 0,1 | 0,2 0,1 | Om nødvendigt kan der vedlægges en mere fuldstændig opgavebeskrivelse |

Andre personaleressourcer |

I alt | 0,3 | 0,3 |

7.2. Samlede finansielle virkninger af personaleforbruget

Arten af personaleressourcer | Beløb i EUR | Beregningsmetode* |

Tjenestemænd Midlertidigt ansatte | 32 400 | 0,3 * 108 000 EUR |

Andre personaleressourcer (oplys budgetpost) |

I alt | 32 400 |

De nødvendige personalemæssige og administrative ressourcer vil blive dækket via den tildeling, som kan ydes til det ansvarlige generaldirektorat inden for rammerne af de årlige tildelingsprocedurer i lyset af de budgetmæssige begrænsninger.

7.3. Andre administrative udgifter som følge af foranstaltningen

Budgetpost (nummer og betegnelse) | Beløb i EUR | Beregningsmetode |

Samlet bevilling (Afsnit A7) A0701 – Tjenesterejser A07030 – Møder A07031 - Udvalg, der skal høres A07032 - Udvalg, som det ikke er obligatorisk at høre A07040 – Konferencer A0705 - Undersøgelser og konsultationer Andre udgifter (specificeres) Revision | 8 000 1 600 | 800 EUR * 10 pr. år (5 tjenesterejser à 2 dage i gennemsnit) 800 EUR * 2 pr. år |

Informationssystemer (A-5001/A-4300) |

Andre udgifter - del A (specificeres) |

I alt | 9 600 |

Beløbene modsvarer de samlede udgifter i en tolvmåneders periode.

I. Samlet årligt beløb (7.2 + 7.3) II. Foranstaltningens varighed III. Foranstaltningens samlede omkostninger (I x II) | 42 000 EUR 4 år 168 000 EUR |

8. RESULTATOPFØLGNING OG EVALUERING

8.1. Resultatopfølgningssystem

Kommissionen vil overvåge fondens aktiviteter ved sin fortsatte tilstedeværelse som observatør i fondens bestyrelse og modtager mødedokumenterne fra IFI's rådgivende udvalg. Fondens arbejde kontrolleres desuden af GD REGIO's revisions- og kontroltjenester. Antallet af projekter godkendt af fonden og deres værdi vil udgøre resultatindikatorerne.

Hvert år forelægger IFI Kommissionen sit årsregnskab og sin årsberetning, som Kommissionen skal godkende, for at betalingerne til fonden kan fortsætte. Betalingerne til fonden afhænger desuden af en vurdering af fondens finansielle behov, som Kommissionen foretager på grundlag af fondens kassebeholdning på det planlagte tidspunkt for hver betaling.

Fonden opløses i 2010 og skal derfor forelægge Kommissionen en strategi for afvikling af fondens aktiviteter, og betalinger til fonden efter ovennævnte dato er betinget af Kommissionens godkendelse af strategien. Denne strategi blev godkendt af Kommissionen i september 2009. Fonden skal som led i afviklingsstrategien fremlægge alle de nødvendige oplysninger, som giver Kommissionen mulighed for at evaluere gennemførelsen af støtten og realiseringen af målsætningerne.

8.2. Evaluering

For en evaluering af fondens aktiviteter henvises til Kommissionens beretning KOM(2006) 563 af 12. oktober 2006.

9. FORHOLDSREGLER MOD SVIG

Kommissionen er repræsenteret i fondens bestyrelse, og den endelige udbetaling af det årlige bidrag finder først sted, når fondens årsberetning og reviderede regnskaber er modtaget og godkendt. Fondens arbejde kontrolleres desuden af GD REGIO's revisions- og kontroltjenester.

[1] EUT L 30 af 3.2.2005, s. 1.

[2] EUT L 409 af 31.12.2006, s. 86.

[3] Sag C-166/07.

[4] Aftale mellem regeringen for Det Forenede Kongerige Storbritannien og Nordirland og regeringen for Irland om Den Internationale Fond for Irland, 18. september 1986 (senest ændret den 10. oktober 2000); UK Treaty Series N°58 (1987) Cm 266 / Republic of Ireland N°1 (1986) Cmnd 9908.

[5] EUT L 30 af 3.2.2005, s. 1.

[6] KOM(2006) 563 endelig af 12.10.2006.

[7] EUT C […].

[8] EUT C […].

[9] EUT C […].

[10] EUT L 30 af 3.2.2005, s. 1.

[11] EFT L 161 af 26.6.1999, s. 1.

[12] EUT L 210 af 31.7.2006, s. 25.

[13] EUT C 139 af 14.6.2006, s. 1.

[14] EUT L 409 af 30.12.2006, s. 86.

[15] Endnu ikke offentliggjort.